পাহাড় থেকে সমতল। লাজং এফসি-র আতঙ্ক কাটিয়েই উঠতে পারল না ইস্টবেঙ্গল! মরণ-বাঁচন ম্যাচে লাজংয়ের বিরুদ্ধে ২-২ গোলে ড্র করে ফেডারেশন কাপ থেকে ছিটকে গেল ট্রেভর জেমস মর্গ্যানের দল। হোম-অ্যাওয়ে ম্যাচে গোলপার্থক্যে ৪-৩ গোলে জিতে শেষ চারে থাংবই সিংথোর দল। লাল-হলুদে নিজের দ্বিতীয় ইনিংসে লাজংয়ের বিরুদ্ধেই হারের হ্যাটট্রিক হয়ে গেল ব্রিটিশ কোচের!
ম্যাচের পর সাংবাদিক সম্মেলনে বিস্ফোরণ ঘটালেন মর্গ্যান। লুকিয়ে থাকা অভিযোগ আগ্নেয়গিরির লাভার মতো বেরিয়ে এল। বললেন, ‘‘পরের মরসুমে ইস্টবেঙ্গলে কোচিং করাব কী না জানি না। এখনও চুক্তি সই হয়নি। কর্তাদের সঙ্গেও কথা বলতে হবে। যা চলছে তা ইস্টবেঙ্গল ক্লাবে, তা মোটেও অভিপ্রেত নয়।’’ ফুটবল সচিব সন্তোষ ভট্টাচার্যের মন্তব্য, ‘‘আমি অত্যন্ত হতাশ। তবে মর্গ্যানের সঙ্গে কথা বলা আছে। পরের মরসুমে তিনিই কোচ থাকবেন। চুক্তিও সই হয়ে যাবে।’’
কিন্তু দলের সমস্যা কোথায়? কেন বারবার লাজংয়ের কাছে এই হার? ক্ষিপ্ত মর্গ্যান বলছেন, ‘‘লাল-হলুদ জার্সি পরিয়ে এগারো জন ফুটবলার নামিয়ে দিলেই ফুটবল হয় না। একটা দল হিসাবে মাঠে নিজেদের প্রমাণ করতে হয়। সবাই মিলে ঝাঁপিয়ে পড়তে হয়। কিন্তু আমরা কখনও দল হিসাবে খেলতে পারিনি।’’ তাহলে সাফল্যের রাস্তা কী? ইস্টবেঙ্গল কোচ বললেন, ‘‘অবশ্যই নতুন মুখ আনতে হবে। দলের স্বার্থে, ক্লাবের স্বার্থে অবশ্যই পরিবর্তন দরকার।’’ জানা যাচ্ছে, অস্ট্রেলিয়ায় ফিরে যাওয়ার আগেই কর্তাদের সঙ্গে বৈঠক করে খোলামেলা কথা বলে যেতে চান মর্গ্যান।

ব্রিটিশ কোচের মেজাজ যদি মাঠে ফুটবলারদের মধ্যে দেখা যেত তবে হয়তো ফলাফল অন্য কিছু হতে পারত! ১-০ গোলে জিতলেই সেমিফাইনাল নিশ্চিত। এমন পরিস্থিতিতে শুরু থেকে প্রেসিং ফুটবলার রাস্তায় হাঁটতে চেয়েছিলেন মর্গ্যান। কিন্তু পরিস্থিতি গুছিয়ে নেওয়ার আগেই গোল করে গেল লাজং এফসি। বিপিন সিংহ বল নিয়ে বক্সে ঢোকার সময় হাতে লাগিয়ে ফেললেন দীপক মণ্ডল। পেনাল্টি থেকে গোল ফ্যাবিও পেনা-র। গোল খেয়েই কেমন দিশেহারা হয়ে পড়লেন মেহতাবরা। তার মধ্যেই ২৩ মিনিটে দংয়ের শট বক্সের মধ্যে হাতে লাগালেন চিঙ্গলসেনা সিংহ। পেনাল্টি থেকে ১-১ করলেন র‌্যান্টি মার্টিন্স। প্রথমার্ধের সেরা মুভমেন্ট অবশ্য তৈরি হল ৩৫ মিনিটে। ডানদিক থেকে আউটসাইড ডজ করে উঠে দারুণ মাইনাস রেখেছিলেন সঞ্জু প্রধান। দংয়ের নামিয়ে দেওয়া বল বাঁ পায়ের দুরন্ত প্লেসিংয়ে জালে জড়ালেন ডিকা। গোলের পরেই স্বভাববিরুদ্ধভাবে দু’হাত আকাশের দিকে তুলে সেলিব্রেশন সারলেন মর্গ্যানও।
দ্বিতীয়ার্ধের শুরু থেকে ফের উধাও ঝাঁঝ। ইস্টবেঙ্গল রক্ষণে কাঁপুনি ধরিয়ে দিলেন উইলিয়ামস, ফ্যাবিওরা। একবার নিশ্চিত গোল বাঁচালেন ইস্টবেঙ্গলের গোলরক্ষক রেহনেশ। দু’মিনিটের ব্যবধানে গোললাইন সেভ করে আগের ভুলের প্রায়শ্চিত্ত করলেন দীপক মণ্ডল। 

লাজং এফসি-র তারুণ্যের গতি সামাল দিতে হিমসিম খেল ইস্টবেঙ্গল মাঝমাঠ। মিসপাসে বিরক্তি বাড়ালেন ডিকা, খাবরা। চাপ সামলাতে বার্নাড মেন্দিকে নামালেন মর্গ্যান। শুরুতে সামান্য নড়াচড়া করলেও ক্রমশ কোমরে হাত দিয়ে দাঁড়িয়ে পড়লেন ফরাসি তারকা। ৯০ মিনিটে ইস্টবেঙ্গল ২-১ গোলে এগিয়ে থাকলেও গোলপার্থক্য সমান হওয়ায় ম্যাচ গড়াল অতিরিক্ত সময়ে। ১১৪ মিনিটে পেন-এর লং বল ধরে ঠান্ডা মাথায় ২-২ করে গেলেন উইলিয়াম। তারপর আর ম্যাচে ফেরার ক্ষমতা ইস্টবেঙ্গলের ছিল না। ফিটনেসের অভাব, অত্যধিক মিসপাস, নড়বড়ে রক্ষণ, আক্রমণে ব্যর্থতা। রোগ একটা নয়। অনেক। এত ছন্নছাড়া ফুটবল খেলে ইস্টবেঙ্গল সেমিফাইনালে পৌঁছলে হয়তো অবাক হয়ে যেতেন ফুটবল দেবতাও!